
ועדת הפנים והגנת הסביבה
01/12/2014

הכנסת התשע-עשרה
נוסח לא מתוקן

מושב שלישי
<פרוטוקול מס' 423>
מישיבת ועדת הפנים והגנת הסביבה
יום שני, ט' בכסלו התשע"ה (01 בדצמבר 2014), שעה 10:00
<סדר היום:>
<החלת פקודת המיסים (גביה) באזור יהודה ושומרון>
נכחו:

<חברי הוועדה:> 
מירי רגב – היו"ר
<מוזמנים:> 
	עידו צ'פניק
	–
	סגן ממונה היו"ש, משרד הפנים

	שחר פרלמוטר
	–
	עו"ד, לשכה משפטית, משרד הפנים

	ענת אסיף גיל
	–
	עו"ד, ממונה ייעוץ וחקיקה, משרד המשפטים

	סרן אלי לברטוב
	–
	פצ"ר- ס' רמ"ד פנים לחקיקה, יועמ"ש איו"ש, צה"ל

	אפרים פלס
	–
	גזבר מועצת בנימין

	ג'וש גולדשמיד
	–
	גזבר המועצה, ראש אגף כספים, מועצה אזורית שומרון

	אבי נעים
	–
	ראש מועצת בית אריה

	רונית גל
	–
	דוברת הוועדה


<ייעוץ משפטי:>
תומר רוזנר
גלעד קרן
<מנהלת הוועדה:>
לאה קריכלי
<רישום פרלמנטרי:>
טלי רם
<החלת פקודת המיסים (גביה) באזור יהודה ושומרון>
<היו"ר מירי רגב:>
חברים, שלום לכולם, בוקר טוב. אני פותחת את ישיבת ועדת הפנים והגנת הסביבה בנושא שני בסוגיית החלת פקודת המסים באזור יהודה ושומרון (כלים לגביית ארנונה), כפי שקראנו לזה "עיקולים אלקטרוניים". 
כפי שסיכמנו בדיון הקודם, משרד המשפטים אמור להכין נוסח ליועץ המשפטי של איו"ש כדי שיחתום על זה, ובעצם יוכלו לגבות את המסים באיו"ש באותה דרך שגובים את המסים בשטח מדינת ישראל.
כפי שאמרנו, גביית המסים זה אחד מהכלים החשובים של רשות להתנהל בצורה סבירה, לתת את הרווחה לתושבים, להעניק את אותם שירותים שהעיר, רשות העיר, מועצת העיר, אמורה לתת לתושביה.
משרד המשפטים הבטיח, וגם בתשובתה של דינה זילבר אלי נאמר: "הצורך באימוץ החקיקה ברור, ואף חודד בישיבה שהתקיימה בוועדה, וכי מחלקת הייעוץ והחקיקה תסייע בידי יועמ"ש איו"ש כדי לקדם את הטיפול."
מאז לא עברו חודשיים. כמה חודשים עברו?

<לאה קריכלי:>
אנחנו כמעט על החודשיים.

<היו"ר מירי רגב:>
הנושא הזה, אני לא רואה שהוא מתקדם. לכן אני מבקשת לדעת איפה זה עומד וכיצד אנחנו מיישמים את העניין הזה של גביית ארנונה בדרך של עיקולים אלקטרוניים, כפי שקיים גם בשטח מדינת ישראל. 

<ענת אסיף גיל:>
בוקר טוב. ענת אסיף, מחלקת ייעוץ וחקיקה. אנחנו, אני מעריכה תוך שבוע-שבועיים נסיים את המהלך הזה. מבחינת התאריך של המכתב עוד לא הסתיימו חודשיים, אבל זה ממש לא חשוב. יש כאן נציג מיועמ"ש איו"ש שיכול לפרט.
קצת בניגוד למה שאמרת בפתיח, לא אנחנו הכנו את הנוסח. זה יועמ"ש איו"ש הכין את הנוסח, בסיוע - - -
<היו"ר מירי רגב:>
נא להוסיף את זה לטובת הפרוטוקול - יועמ"ש איו"ש הוא זה שמכין את הנוסח. במה אתם מסייעים לו?
<ענת אסיף גיל:>
אנחנו, אל"ף, מסייעים בליווי אם יש התלבטויות לגבי התאמות שנדרשות. במקרה הזה, התיקון  הוא יחסית פשוט. 

<היו"ר מירי רגב:>
בגלל שהוא כל כך פשוט, למה זה לוקח כל כך הרבה זמן?

<ענת אסיף גיל:>
בסדר, תכף יישמע יותר פירוט. הדבר השני של הסיוע שלנו זה מכיוון שהנוסח הזה, לפני שהוא הולך לחתימה של האלוף, גם עובר למשרדי הפנים והאוצר מכיוון שכן מדובר כאן בהחלה של תיקון ישראלי, וגם הם יעברו על זה, ובגלל זה יידרשו עוד כשבועיים. 
<היו"ר מירי רגב:>
אבל אני מבינה שמשרד הפנים תומך. 

<עידו צ'פניק:>
מאוד.

<היו"ר מירי רגב:>
נכון? משרד הפנים תומך בעניין הזה, גם בדיון הקודם הייתם כאן בדיון. משרד האוצר, אני מאמינה שמן הסתם גם הוא יתמוך כי ככל שהארנונה תוכל להיגבות מהתושבים, משרד האוצר יצטרך פחות לתמוך באותה מועצה. לכן יש אינטרס לכולנו לגבות ארנונה במחיר הסביר שנקבע על-ידי האוצר והפנים כגובה הארנונה. הבעיה כרגע היא ביורוקרטית, היא טכנית, שהכלי שקיים לראשי ערים ומועצה בתוך שטח המדינה, לא קיים באיו"ש. 
<ענת אסיף גיל:>
גברתי, אין כאן שאלה של תמיכה או התנגדות, יש כאן שאלה של לעבור על נוסח. כשמתאימים חקיקה ישראלית - - -
<היו"ר מירי רגב:>
זה ברור לי, אני לא צריכה שעכשיו תפרטי את זה. מתי הנוסח הזה יהיה מוכן? 

<סרן אלי לברטוב:>
גברתי. אלי לברטוב, סגן רמ"ד פנים לחקיקה ביועמ"ש איו"ש. בהתאם להתחייבות שניתנה בוועדה הזו, הוכן נוסח, הטיוטה שלו נשלחה אתמול – במקרה, כי קיבלנו את הזימון אחרי שליחתו אבל לא משנה – הנוסח הוכן, הועבר גם למשרד המשפטים, גם למשרד הפנים, גם לממונה על היישובים הישראליים באיו"ש וגם למשרד האוצר, ללשכות המשפטיות. ביקשנו שההתייחסות תעבור תוך שלושה שבועות. גברתי תקצוב זמנים יותר קצרים, זה לפתחה של גברתי, לא לפתחנו.
מייד אחרי קבלת ההתייחסות נוכל להעביר את זה לאלוף לחתימה. יש נוסח מוכן, הטיוטה מוכנה.

<היו"ר מירי רגב:>
אז למה שלושה שבועות? הרי הנושא הזה, כבר דנו עליו בדיון הזה לפני חודשיים. הבטיחו כאן - - 
<לאה קריכלי:>
ביולי דנו בזה.

<היו"ר מירי רגב:>
- - שתוך חודשיים יהיה נוסח מוכן – מוכן לאישור אלוף. הגורמים הרלוונטיים נתנו את חוות דעתם, אני לא מבינה למה זה צריך לקחת עוד שלושה שבועות עכשיו רק התייחסות לנוסח. זה הייתם צריכים לעשות כעבודת מטה לפני. 
<סרן אלי לברטוב:>
אני אסביר לגברתי. הנוסח מוכן על-ידינו, אנחנו עושים בו הרבה מאוד בחינות ובדיקות כדי להתאים אותו למציאות האיו"שית כי הדינים האחרים - - -
<היו"ר מירי רגב:>
הבנתי, אבל הנוסח עכשיו מוכן?

<סרן אלי לברטוב:>
הנוסח מוכן והועבר. 

<היו"ר מירי רגב:>
יפה. אז אני מבקשת שמשרד הפנים ומשרד האוצר ומשרד המשפטים, שהם שלושת הגורמים הרלוונטיים פה בעניין הזה, יביעו את עמדתם בעניין הנוסח תוך שבוע, לא צריך יותר מזה. זה לא נוסח מורכב, כפי שאמרה כאן דינה וגם היועץ המשפטי, הנציג שהיה פה בדיון – זה לא היית את, ענת, אבל לא משנה, זה היה גורם אחר – אמר שזה נוסח פשוט. 

הנוסח הוא פשוט. בבקשה, שמשרד הפנים יביע את עמדתו לנוסח, משרד האוצר אותו דבר, יאשרו את הנוסח, ותוך שבוע יועבר לאיו"ש, האלוף יחתום על זה ותהיה יכולת לראשי הערים לתפקד. 
אנחנו מסיימים שנה, עכשיו סוף דצמבר, בינואר מתחילים שנה חדשה. אנחנו רוצים שהדבר הזה ייכנס לתוקף כמה שיותר מהר. יש בעיה למשרד הפנים לאשר את הנוסח הזה? מי נציג משרד הפנים?
<שחר פרלמוטר:>
שמי שחר. אני לא מכיר את טיב הנוסח. אני לא מאמין שנעכב את זה. נקבל את זה ונעבור על זה.
<היו"ר מירי רגב:>
אוקיי. אתם עוד לא קיבלתם את זה.
<שחר פרלמוטר:>
לא קיבלנו.

<היו"ר מירי רגב:>
מתי שלחת את הנוסח?

<סרן אלי לברטוב:>
אתמול, לקראת השעה 17:00 נדמה לי, גברתי. 

<היו"ר מירי רגב:>
בסדר. איפה הנוסח הזה? הוא גם נמצא בוועדה?

<קריאות:>
לא. 

<היו"ר מירי רגב:>
למה לא?

<סרן אלי לברטוב:>
זה נוסחים פנימיים, גברתי. 
<קריאה:>
סודי ביותר.

<ג'וש גולדשמיד:>
זה רק חצי עמוד, זה לא נורא. 

<קריאה:>
ארנונה, סודי ביותר.
<היו"ר מירי רגב:>
אני מבקשת שהנוסח יועבר לוועדה, ובחלק מסיכום הדיון הזה יועבר הנוסח של היועמ"ש גם להתייחסות הגורמים הרלוונטיים.

<ענת אסיף גיל:>
גברתי, מדובר בנוסחים פנימיים צבאיים. לא עניין של סודי או לא סודי.

<קריאה:>
"כולה" ארנונה. מה פה סודי? 

<ענת אסיף גיל:>
לא עניין של סודי. שאלה למה יש צורך שהוועדה תקבל את הנוסח. זה לא משהו שנעשה עד היום.

<היו"ר מירי רגב:>
למה לא? לפני ששואלים למה כן, שואלים למה לא. אם יש בעיה ומדובר בביטחון המדינה, כמו שאנחנו בדרך כלל רגילים עם איו"ש - -
<ענת אסיף גיל:>
לא, זאת לא בעיה של ביטחון המדינה.

<היו"ר מירי רגב:>
- - ושב"כ, אז נקיים דיון בוועדה פנימית. יש לנו גם ועדת משנה לנושאי פנים, אז נקיים את הנושא של ארנונה בוועדת פנים. אם אין פה שום דבר בעייתי, השקיפות מחייבת שנוסח יכול לעבור.
<תומר רוזנר:>
זה טיוטה. את לא יכולה. 
<היו"ר מירי רגב:>
זה טיוטה. שוב, אני רוצה לקדם את המהלך הזה. לא רוצה להיכנס להם שם - - -

<ענת אסיף גיל:>
יש לך כאן התחייבות של הגורמים לעשות את זה בהקדם האפשרי.

<היו"ר מירי רגב:>
הקדם אפשרי זה לא מספיק לי. הקדם אפשרי כבר היה. 

<ענת אסיף גיל:>
בסדר, בלוחות זמנים אנחנו נשתדל להתכנס ללוח זמנים שאת ביקשת. העברת הטיוטות – פשוט, האלוף עוד לא ראה את הטיוטה.
<היו"ר מירי רגב:>
שוב, אין לי שום בעיה עם זה. אני מבקשת, היום אנחנו ביום ראשון, הנוסח עבר. 
<לאה קריכלי:>
1 בדצמבר.

<היו"ר מירי רגב:>
יום שני. הנוסח כבר עבר אתמול לגורמים. אני מבקשת שתוך שבוע – איזה תאריך זה?

<לאה קריכלי:>
8 בדצמבר.
<היו"ר מירי רגב:>
8 בדצמבר, יהיה לנו נוסח חתום על-ידי האלוף. 

<ענת אסיף גיל:>
אנחנו נשתדל. 

<אבי נעים:>
אפשר להעיר? אבל מהותה של הוועדה, מהותן של ועדות זה להתייחס גם לטיוטות.

<היו"ר מירי רגב:>
לא. 

<אבי נעים:>
יכול להיות שיש הערות.

<היו"ר מירי רגב:>
לא, לא. הדיון הזה נועד לוודא שגביית הארנונה על-ידי התושבים באיו"ש - - -

<קריאה:>
על-ידי הרשויות. 

<היו"ר מירי רגב:>
על-ידי הרשויות, תיעשה בדיוק כמו בשטח מדינת ישראל. איך הנוסח, אני לא נכנסת לזה. העיקר שיהיה לך כלי שנקרא עיקול אלקטרוני. למה? 
<אבי נעים:>
הוא קיים כבר כמה שנים, ואצלנו לא קיים. 
<היו"ר מירי רגב:>
כי מה שקורה, בסוף זה נופל על קופת האוצר, ואנחנו לא רוצים שקופת האוצר תממן גורמים שהם גם ככה מקשים עלינו. 
לכן, אותו כלי שמאפשר לראש רשות ולראש מועצה בתוך שטח מדינת ישראל, נאפשר את זה גם באיו"ש. משום שאיו"ש, אני לא יכולה להחיל את חוקי המדינה באופן אוטומטי אלא אני זקוקה לצו אלוף,  אני פה ביקשתי, ומשרד המשפטים, היועץ המשפטי לממשלה, הודיע שהנושא הזה נכון, מתואם עם משרד הפנים ומשרד האוצר, התעכב לחינם – אני לא יודעת למה נוסח לוקח - -

<קריאה:>
חודשיים.

<ג'וש גולדשמיד:>
ארבע שנים, סליחה.

<היו"ר מירי רגב:>
- - חודשיים-שלושה, נוסח שהוא נקרא נוסח פשוט, באיו"ש. כנראה איו"ש מאוד לחוצים, זאת הסיבה שלדעתי איו"ש לא צריכים לנהל את הנושאים האזרחיים.
<אבי נעים:>
נכון. 

<היו"ר מירי רגב:>
אבל לא נדבר על זה כרגע. נושאים אזרחיים שקשורים בטיפול בבעיות כלבים, בטיפול בהגנת הסביבה, בטיפול בבנייה, איו"ש לא צריך לטפל בזה. איו"ש צריכים לטפל בבעיות הביטחון – לדאוג לזה ששב"חים לא ייכנסו לשטח מדינת ישראל, לדאוג לביטחון, זה מה שאיו"ש צריך לעשות. 
אבל, לא נשנה את זה כרגע, זה לא תחת הסמכות שלנו. יש עוד הרבה דברים שאני רוצה לטפל ולשנות ולהעלות לסדר-היום, זה אחד מהם, אבל לא בשלב הזה. כרגע, לצערי, זה עוכב ביועמ"ש איו"ש. יכול להיות שיועמ"ש איו"ש הוא כרגע צוואר בקבוק שמונע טיפול ב-400,000 אזרחים. צוואר בקבוק, כי מה לעשות, יש עליו משימות גדולות מדי. יש עליו הרבה משימות, אני מכירה את המשרד הזה, אני מכירה את יועמ"ש איו"ש, אני מכירה את התפקיד שלהם .
יכול להיות שצריך לדבר עם הפצ"ר או שעד שלא משנים את ההחלטה, שיוסיף להם תקנים. אני לא יודעת מה, כרגע הם לא מסוגלים לעמוד במשימות שלהם. 
צריך לשלוח את המכתב הזה גם לשר הביטחון ולפצ"ר, שכרגע אני מזהה שיועמ"ש איו"ש הוא צוואר בקבוק, שלא מסוגל להביא לידי ביטוי את החלטות הכנסת, מה שלא קורה לנו באף משרד אחר. משרדים אזרחיים זה רץ יותר מהר, כשקובעים דברים כאלה.

ולכן, אל"ף, אני מברכת על הכנת הנוסח. אני מבקשת רק שהנוסח הזה יקבל את אישור פנים ואוצר כמה שיותר מהר, שתוך גג, שבוע, שבוע וחצי, הנוסח הזה כבר יהיה מאושר על-ידי האלוף. 

אני מבקשת שהמסמך הזה יישלח לשר הפנים, לשר האוצר, לשר הביטחון, פצ"ר, יועמ"ש כמובן, ועותק למזכיר הממשלה. 
<אבי נעים:>
ראש מינהל אזרחי.

<היו"ר מירי רגב:>
וראש המינהל האזרחי. בכל מקרה, הנושא של העיקולים האלקטרוניים זה פשוט כלי. זה לא סוד. צריך לראות איך אנחנו מזרזים את העניין הזה. 

<אבי נעים:>
זה אינטרס של המדינה. 

<היו"ר מירי רגב:>
כן. ג'וש, בבקשה.

<ג'וש גולדשמיד:>
בוקר טוב. אנחנו מקווים כרשויות, 23 רשויות ו-400,000 תושבים, כמו שציינת, שהנוסח – אנחנו כרשויות לא ראינו אותו, לא עכשיו ולא עד עכשיו. ואגב, זה ארבע שנים. הדיון שקיימת ביולי, שזירז והניע את הכול, ודיוני המעקב האלה, בלעדיהם באמת אין כלום ולא קורה כלום, לצערי זה גם צוואר הבקבוק. זה לא משהו פרסונלי כמובן. 
<היו"ר מירי רגב:>
לא, זה צוואר בקבוק, אין ספק. אני אדבר על זה גם עם הפצ"ר היום.

<ג'וש גולדשמיד:>
בעצם זה ארבע שנים. 

<היו"ר מירי רגב:>
חד וחלק. אני מזהה ביועמ"ש איו"ש כרגע בעיה שלא מאפשרת טיפול נאות ב-400,000 תושבים.
<ג'וש גולדשמיד:>
אגב, אם היה יועמ"ש רק לנושאים של החלת חוקים, אצלם באיו"ש – אם היה אחד כזה שמטפל רק בנושאים האלה של החלת חוקים – אני לא מאמין, אני בטוח שהדברים היו הרבה-הרבה יותר מהירים כי מה שהוא היה מתעסק זה כל פעם לפי סדר עדיפות ממשלתית - - 

<היו"ר מירי רגב:>
נכון.

<ג'וש גולדשמיד:>
- - לפי מדיניות, מה עכשיו צריך להחיל. בסוף זה חצאי עמודים. החלת חוקים שראשי הרשויות יקבלו עוד שבועיים, אני מקווה, זה חצי עמוד, או עמוד, גג.

<היו"ר מירי רגב:>
בסדר, זה לא קשור אם זה עמוד או שניים. 

<ג'וש גולדשמיד:>
אם היה שם תקן של יועץ משפטי שרק מטפל בהחלת חוקים - - -
<היו"ר מירי רגב:>
בסדר. הבנתי את זה, ג'וש. 

<ג'וש גולדשמיד:>
הערה שנייה, אני מקווה שאין שינויים מהמתווה שקורה בתחומי מדינת ישראל הקטנה, מה שנקרא, למתווה הזה, כי אנחנו לא ראינו את הטיוטה. 
<סרן אלי לברטוב:>
הטיוטה מאמצת את העיקרים. 

<אבי נעים:>
זה בדיוק מה שהערתי. 

<ג'וש גולדשמיד:>
אנחנו מאמינים שזה מן הסתם "קופי", זה אותו רעיון. 
<ענת אסיף גיל:>
זה לא "קופי".

<סרן אלי לברטוב:>
זה לא "קופי", אבל זה אותו רעיון ואין בו שינויים משמעותיים.
<היו"ר מירי רגב:>
סליחה? 

<סרן אלי לברטוב:>
אמרתי שיש שינויים של התאמות לדין המקומי. זה לא שינויים שישפיעו על יכולת הגבייה. 

<היו"ר מירי רגב:>
אין לי בעיה. אנחנו מבינים שיש התאמות לדין המקומי אבל אנחנו רוצים לנסות שקופת האוצר תשתדל ללכת על נושאים כלל מערכתיים בשטח מדינת ישראל, ולא עכשיו תיפול על איו"ש. אנחנו מנסים לראות איך אפשר לעשות את זה. 

<סרן אלי לברטוב:>
ברור, גברתי. 

<היו"ר מירי רגב:>
אם ראשי המועצות וראשי הערים יוכלו לגבות את הארנונה בצורה מסודרת, בסוף זה גם יסייע לסל כולו. 
ההצעה הזאת היא נכונה, היא חשובה, קיבלה את ברכת היועמ"ש, קיבלה את ברכת שר הפנים ושר האוצר, הנושא הזה כרגע תקוע ביועמ"ש איו"ש. זהו, את העובדה הזאת צריך לשים. כן התאמות, לא התאמות, בסוף זה היה תקוע אצלכם. בבקשה.
<תומר רוזנר:>
כיוון שאנחנו כאן, אנחנו חייבים להעיר שהנושא של גבייה, כפי שהוא נהוג גם בישראל לגבי דרכי הטלת העיקולים על-ידי הרשויות המקומיות, אינו כה פשוט. הוא הסדר פוגעני באזרחים, לא בכדי ההסדר הזה לא הוחל כהסדר קבע אלא הוא נקבע - - 

<היו"ר מירי רגב:>
כהוראת שעה.

<תומר רוזנר:>
- - כהוראת שעה, שמחודשת מדי שנה. ההסדר הזה הוא הסדר בעייתי. יש רשויות מקומיות – ואני לא מייחס את זה כמובן ליושבים בחדר – יש רשויות מקומיות שמנצלות אותו לרעה.
<היו"ר מירי רגב:>
אלה שיושבים בחדר עוד לא הצליחו לנצל את זה לרעה כי זה לא חל עליהם.

<אבי נעים:>
יש לך דוגמאות של רשויות שניצלו את זה לרעה?

<תומר רוזנר:>
בהחלט. יש פסקי דין של בתי-משפט. 
<אבי נעים:>
כמה פסקי דין?

<תומר רוזנר:>
בהחלט. הרבה.

<היו"ר מירי רגב:>
טוב, זה לא משנה. 

<תומר רוזנר:>
הרבה.

<אבי נעים:>
זה שונה, כי להטיל דופי ברשויות - - -
<תומר רוזנר:>
הרבה.

<היו"ר מירי רגב:>
תקשיבו. כל סוגיית הארנונה, בכלל – שיטת חישוב הארנונה - - 
<אבי נעים:>
יש הרבה יותר דוחות משטרה שפוגעים באזרח, לצורך העניין, מאשר העניין הזה.
<היו"ר מירי רגב:>
- - והאכיפה של הארנונה, דורשת דיון אחד מהותי. 

<תומר רוזנר:>
אבל אפשר ללכת לבית-משפט על זה.
<ג'וש גולדשמיד:>
זה כבר נאמר בדיון הקודם.  

<היו"ר מירי רגב:>
בסדר, תומר, זאת הערת היועץ המשפטי לוועדה. אין טעם לנהל עכשיו דיאלוג סביב העניין הזה.
<ענת אסיף גיל:>
זה דברים חשובים. אנחנו מקשיבים. 

<היו"ר מירי רגב:>
בסדר. זה לא סוד שכל נושא הארנונה גם היה פה בדיון. מנכ"ל משרד הפנים עושה כרגע עבודה יחד עם מנכ"ל משרד האוצר. יש הרי אבסורד, שבאותו רחוב שני אנשים גרים – עכשיו אני מדברת לא על איו"ש; בתוך שטח מדינת ישראל – שני אנשים גרים, אחד משלם נטו נטו, אחד משלם נטו ברוטו. פשוט מדהים. 

<תומר רוזנר:>
שלא לדבר על זה שמשלמים על גינות. 

<היו"ר מירי רגב:>
כן. אחד משלם על גינה, אחד לא משלם על גינה. אחד משלם על פרגולה, אחד לא. 

<קריאה:>
זה צריך ברמה לאומית. 

<היו"ר מירי רגב:>
אלה דברים שהם לא הגיוניים. למה זה נוצר? כי משרד האוצר חשש להביא את זה לדיונים מאז העיוות שהיה ב-85', כי אולי זה ייפרץ בכנסת בצורה פופוליסטית. 
הכנסת בסוף מייצגת את הציבור. אנחנו נביא שיטת ארנונה אחידה, טובה. ברור לנו שארנונה זה כלי מאוד חשוב לרווחת הציבור, וצריך לעשות את זה בצורה נכונה. 

אני נתתי להם זמן עבודה. יש ועדה שהתכנסה, ועדת ברזילי – זה בושה – עשר שנים עבדה על ארנונה, ולא הצליחה להביא שום ממצא רציני. אנחנו נזמן אותם גם לכאן כי צריך לעשות סדר בנושא הארנונה.
אבל כרגע, הכלי הזה הוא טוב או לא טוב – הוא קיים, צריך להחיל אותו גם לראשי ערים וראשי מועצות באיו"ש, זה הכול. את הדבר הזה צריך לעשות, ומהר, בוודאי אם זה רק התאמה, וזה לא סיפור גדול, אז צריך לזרז את זה. 
האם יש התייחסויות נוספות של גורמי ממשלה? איו"ש? נציג איו"ש? יועמ"ש איוש? אז אני מבקשת תוך שבוע לדרוש ממשרד הפנים וממשרד האוצר התייחסות לנוסח של יועמ"ש איו"ש, ואני מבקשת שיודיעו לנו, היועץ המשפטי לממשלה, שאכן יועמ"ש איו"ש אישר את הנוסח, לאחר חתימת אלוף הפיקוד, ובזה בעצם אנחנו מביאים לסיומה סאגה שנמשכת יותר מדי זמן בעיני, אבל העיקר שהיא תסתיים, וכל גורמי הממשלה מבינים זאת.
גורמים של הדיון הבא הם אותם גורמים של הדיון הזה? אם כן, אפשר להתחיל לקדם את הדיון. 

<ענת אסיף גיל:>
לדעתי, אין חפיפה מלאה. מינהל התכנון אמור להיות פה.

<היו"ר מירי רגב:>
אנחנו מדברים על בקשת שר הפנים הקודם, גדעון סער, ובקשתנו, להכין את התקנות והצווים בקליטת עובדים ברשויות המקומיות, ואת ההחלה של 145(ג). 

<ענת אסיף גיל:>
מבחינת יועמ"ש איו"ש ומשרד המשפטים זה אותם גורמים, אם כי הנושא הראשון של הפטור ממכרז לא מוכר לנו בכלל. 

<היו"ר מירי רגב:>
אתם לא מכירים את החוקים?

<ענת אסיף גיל:>
מבחינת משרד הפנים, לדעתי אמור להיות מישהו ממינהל תכנון. 
<היו"ר מירי רגב:>
החוק הזה עבר פה בוועדת הפנים. התקנות עברו פה בוועדת הפנים. 

<ענת אסיף גיל:>
את הפנייה אנחנו לא מכירים. מבחינת משרד הפנים, הבנתי שאמור להיות נציג מינהל תכנון.

<היו"ר מירי רגב:>
אם כך, אנחנו נחכה לנציג מינהל תכנון כי הוא חשוב כאן כדי לוודא את הסוגיה הזאת. לכן אנחנו נתחיל את הדיון בשעה 11:00. 

תודה רבה לכם, הישיבה נעולה. 

<הישיבה ננעלה בשעה 10:30.>
